
HAPET MBLEDHJA

	Eduard Ndreca – Mirëdita, kolegë!
Më lejoni të filloj mbledhjen e ditës së sotme, gjatë së cilës do të kemi tri çështje për të trajtuar. 
Si pikë të parë kemi projektligjin “Për disa shtesa dhe ndryshime në ligjin nr. 72/2012 “Për organizimin dhe funksionimin e infrastrukturës kombëtare të informacionit gjeohapësinor në Republikën e Shqipërisë””. 
Si pikë të dytë kemi projektligjin “Për disa ndryshime në ligjin nr. 43/2020 “Për aktivitetet e turizmit detar” dhe, si pikë të fundit, projektligjin “Për prodhimin organik, etiketimin e produkteve organike dhe kontrollin e tyre”. 
Pa humbur kohë, fillojmë me pikën e parë të rendit të ditës: “Për disa shtesa dhe ndryshime në ligjin nr. 72/2012 “Për organizimin dhe funksionimin e infrastrukturës kombëtare të informacionit gjeohapësinor në Republikën e Shqipërisë””, për të cilin jemi komision për dhënie mendimi dhe relator do të jetë kolegu Denis Deliu.
Nga Ministria e Turizmit dhe Mjedisit kanë konfirmuar pjesëmarrjen: zonja Almira Xhembulla, ndërsa nga ASIG-u kemi zonjën Vilma Tomço, drejtoreshë e Përgjithshme dhe zotin Orlando Mato, përgjegjës i Sektorit të Koordinimit dhe Çështjeve Ligjore, të cilëve u uroj mirëseardhjen!
Pa humbur kohë, ia jap fjalën zonjës zëvendësministre, për prezantimin e projektligjit. 
Almira Xhembulla – Përshëndetje!
Faleminderit, i nderuar zoti drejtues i komisionit!
Të nderuar anëtarë deputetë,
Bashkë me kolegët e Autoritetit Shtetëror për Informacionin Gjeohapësinor, do të paraqes sot për shqyrtim pranë këtij komisioni të nderuar projektligjin “Për disa shtesa dhe ndryshime në ligjin nr. 72/2012 “Për organizimin dhe funksionimin e infrastrukturës kombëtare të informacionit gjeohapësinor në Republikën e Shqipërisë””, i cili synon përmirësimin e kuadrit ligjor ekzistues që rregullon sektorin e informacionit gjeohapësinor në Shqipëri.
Siç edhe ju e thatë, i nderuar zoti kryetar, unë jam në cilësinë e zëvendësministres, por, gjithashtu, negociatore e kapitullit 27, pjesë e të cilit është edhe direktiva INSPIRE, një nga direktivat më të rëndësishme të këtij kapitulli.
Ky projektligj synon ta harmonizojë më tej këtë legjislacion me këtë direktivë të Bashkimit Europian, duke përfshirë teknologjinë dhe metodat më të avancuara, si mbledhja e të dhënave përmes imazheve satelitore dhe UAV-ve ose, siç njihen ndryshe, “dronëve”. 
Gjithashtu, projektligji reflekton ndryshime institucionale dhe përgjegjësi të reja për Autoritetin Shtetëror për Informacionin Gjeohapësinor, pikërisht me synimin për të përmbushur nevojat e reja teknologjike dhe kërkesat për menaxhim më të mirë të territorit dhe të monitorimit mjedisor. 
Ndërkohë, për t’ju dhënë pak më shumë informacion për ASIG-un (pra, për Autoritetin Shtetëror për Informacionin Gjeohapësinor), ai është një institucion publik qendror, i cili e ushtron veprimtarinë e tij në përputhje me parashikimet e ligjit nr. 72/2012 “Për organizimin dhe funksionimin e infrastrukturës kombëtare të informacionit gjeohapësinor në Republikën e Shqipërisë” dhe ka si mision krijimin dhe përdorimin e infrastrukturës kombëtare të informacionit gjeohapësinor në vend sipas të gjitha standardeve europiane dhe direktivës INSPIRE. 
Në rrugëtimin e tij drejt ndërtimit të kësaj infrastrukture, ASIG-u, si institucion përgjegjës për zbatimin e politikës kombëtare të informacionit gjeohapësinor (IG), ka realizuar funksionin e koordinimit ndërinstitucional, administrimit dhe përpunimit të këtij informacioni, në përputhje me standardet dhe rregullat uniforme të miratuara për tema të përcaktuara në ligjin e tij organik. 
Krijimi i infrastrukturës kombëtare mundëson një panoramë gjithëpërfshirëse të të gjitha aseteve, por edhe të burimeve kyçe të vendit, duke u ardhur në ndihmë si autoriteteve publike përgjegjëse, ashtu edhe institucioneve publike, në vendimmarrjet e tyre lidhur me territorin. 
Gjithashtu, me ndryshimet e vendimit nr. 863, datë 27.12.2022 të Këshillit të Ministrave “Për miratimin e rregullores “Për organizimin dhe funksionimin e Autoritetit Shtetëror për Informacionin Gjeohapësinor (ASIG)”” janë kërkuar përgjegjësi të reja, të cilat lidhen me përpunimin e informacionit gjeohapësinor të mbledhur nëpërmjet imazheve satelitore të teknologjike UAV dhe kamerave 360-gradëshe. 
Përpunimi i informacionit të përfituar nga monitorimi i territorit me teknologji të avancuar nga stafi i ASIG-ut u ka ardhur në ndihmë shumë institucioneve përfituese qoftë në adresimin e nevojave, qoftë në adresimin e çështjeve urgjente, që kanë të bëjnë kryesisht edhe me monitorimin mjedisor dhe me menaxhimin më të mirë të territorit.
Në këtë kontekst, por duke u nisur edhe nga fakti që ligji nr. 72/2012 është i përafruar pjesërisht me direktivën INSPIRE, si dhe me qëllim plotësimin e kërkesave që rrjedhin edhe nga zhvillimet e reja teknologjike, ASIG-u ka ndërmarrë nismën legjislative për ndryshimin e këtij ligji, me qëllim pasqyrimin më efektiv të realitetit në të cilin ndodhet sektori i informacionit gjeohapësinor dhe me synimin e përafrimit të plotë me direktivën INSPIRE. Patjetër, kjo lidhet edhe me zhvillimet aktuale, risitë teknologjike që aplikohen në fushën e IG-së, siç është përdorimi i metodave remote sensing ose për mbledhjen dhe përpunimin e informacionit gjeohapësinor, të cilat duhej me patjetër të adresoheshin përmes këtij ligji. 
Vlen të theksohet, gjithashtu, nevoja e identifikimit de facto i situatës.
Ndaj ASIG-u, lidhur me ndryshimin e varësisë së tij, ka parashikuar që varësinë tashmë nga ish-ministri i Inovacionit dhe Administratës Publike, ta ketë te Kryeministri, si dhe ndryshimi i kryesuesit të Bordit të Informacionit Gjeohapësinor të bëhet nga drejtori i Departamentit të Zhvillimit dhe Mirëqenies në Kryeministri, në fakt të kalojë te drejtori i kabinetit të zëvendëskryeministrit. 
Diktuar nga elementet e lartpërmendura, kjo ndërhyrje legjislative në programin e përgjithshëm analitik të projektakteve ishte parashikuar për vitin 2024, pra është në përputhje me këtë program, konkretisht me pikën 3.1 “Administrata Publike dhe digjitalizimi”. 
Është me rëndësi të përmendim se projektligji bazohet në objektivat e parashikuara nga Dokumenti i Politikave për Qeverisjen e Sektorit të Informacionit Gjeohapësinor në Shqipëri 2020-2030, si dhe është në përputhje me direktivën nr. 2, datë 14.3.2007 të Këshillit Europian dhe të Parlamentit Europian “Për ngritjen e një infrastrukture për informacionin hapësinor në komunitetin europian” .
Ndryshimet dhe shtesat e propozuara do të mundësojnë realizimin më me eficiencë të misionit të ASIG-ut për krijimin e infrastrukturës kombëtare të informacionit gjeohapësinor në Republikën e Shqipërisë dhe pikërisht këto ndryshime do të sigurojnë që i gjithë informacioni gjeohapësinor të prodhohet në cilësinë, kohën dhe standardet e duhura.
Gjithashtu, patjetër, e gjitha kjo do të lidhet me një fushatë ndërgjegjësimi të të gjitha institucioneve shtetërore, sipërmarrjeve private, prodhuesve dhe përdoruesve për rëndësinë e përdorimit të IG-ve gjatë procesit të vendimmarrjes, kjo në përputhje me të gjitha dispozitat ligjore në fuqi. Kështu, ndërveprimi mes institucioneve do të jetë më efikas, do të përmirësohet, që është edhe synimi i këtyre ndryshimeve, në mënyrë që të ketë përgjegjësi të qarta dhe efikasitet të shtuar.
Për më tepër, këto ndryshime që parashikohen në projektligj synojnë të fuqizojnë edhe ASIG-un në qendër të sektorit, edhe të arrijnë një ofrim efektiv të të gjitha shërbimeve që janë në përputhje me legjislacionin europian për të dhënat e hapura dhe ripërdorimin e informacionit publik. 
E thënë më qartë, ndryshimet e propozuara do të përfshijnë përputhjen e plotë të legjislacionit shqiptar me direktivën INSPIRE, përfshirjen e metodave të reja për përpunimin e informacionit përmes remote sensing dhe përdorimin e kamerave 360-gradëshe, reflektimin e ndryshimeve institucionale, ku ASIG kalon në varësinë e Kryeministrit dhe jo siç ishte, nën Ministrinë e Inovacionit, dhe përmirësimin e ndërveprimit institucional përmes përgjegjësive më të qarta, me efikasitet të shtuar.
Duke ju falënderuar për vëmendjen, për të gjitha pyetjet që ju mund të adresoni, unë jam këtu së bashku me drejtoreshën e Përgjithshme të ASIG-ut dhe stafin e saj për t’ju dhënë të gjitha përgjigjet e duhura!
Faleminderit!
Eduard Ndreca – Faleminderit, zonja zëvendësministre!
Fjalën e ka kolegu Deliu, në cilësinë e relatorit. 
Denis Deliu – Faleminderit, zoti drejtues i komisionit!
Të nderuar kolegë deputetë, 
E nderuar zonja zëvendësministre dhe përfaqësues i ministrisë,
E nderuar zonja drejtoreshë e ASIG-ut, projektligji “Për disa shtesa dhe ndryshime në ligjin nr. 72/2012 “Për organizimin dhe funksionimin e infrastrukturës kombëtare të informacionit gjeohapësinor në Republikën e Shqipërisë”” vjen si një nismë e Këshillit të Ministrave dhe paraqitet për shqyrtim në Kuvend mbështetur në nenet 78, 81, pika 1, dhe 83, pika 1, të Kushtetutës së Republikës së Shqipërisë, si dhe  synon të miratojë ndryshime dhe shtesa në ligjin ekzistues për sektorin e informacionit gjeohapësinor, duke reflektuar reformën qeverisëse dhe atë institucionale e duke përcaktuar rolin e ASIG-ut në varësi të Kryeministrit. 
Ky ndryshim është në përputhje me politikat afatgjata për qeverisjen e sektorit të informacionit gjeohapësinor në Shqipëri për periudhën 2020-2030, miratuar nga Këshilli i Ministrave, dhe objektivi është të mbështesë qeverisjen dhe mirëqenien e qytetarëve përmes përdorimit të informacionit gjeohapësinor. 
Arsyet kryesore që kanë sjellë nevojën për ndryshimin e ligjit lidhen me përmirësimin e qeverisjes dhe digjitalizimit të sektorit të informacionit gjeohapësinor. 
Ligji ekzistues, i miratuar në vitin 2012, nuk i ka të reflektuara zhvillimet e fundit në sektor, prandaj reforma synon të krijojë një infrastrukturë më të mirë për informacionin gjeohapësinor, të detajojë rolin e Autoritetit Shtetëror për Informacionin Gjeohapësinor dhe të rregullojë bashkëpunimin ndërmjet institucioneve publike.
Një arsye tjetër është edhe përshtatja e ligjit me legjislacionin e ri për të dhënat e hapura që kërkon ofrimin dhe përdorimin e të dhënave gjeohapësinore pa kufizime. 
Objektivat kryesorë të projektligjit janë: përmirësimi i organizimit institucional të sektorit të informacionit gjeohapësinor, ripërdorimi i të dhënave gjeohapësinore për vendimmarrjen dhe mirëqenien, si dhe harmonizimi me standardet e Bashkimit Europian në procesin e integrimit të Shqipërisë. 
Projektligji parashikon përmirësimin e bashkëpunimit ndërinstitucional, monitorimin e zbatimit të politikave në fushën e informacionit gjeohapësinor, si dhe detajimin e funksioneve të ASIG-ut si autoritet kombëtar në këtë fushë.
Zbatimi i këtij projektligji mundësohet nga PBA-ja për periudhën 2024-2026, mbështetja nga donatorët, si dhe nga kostot minimale të lidhura kryesisht me Bordin e Informacionit Gjeohapësinor. 
Lidhur me riorganizimin e ASIG-ut, si institucion qendror në sektorin e informacionit gjeohapësinor dhe rishikimin e funksionit të tij, tashmë këto ndryshime janë miratuar dhe nuk parashikohet kosto financiare shtesë për buxhetin e shtetit.
Në aspektin ligjor, projektligji i propozuar është në përputhje me Kushtetutën dhe me legjislacionin në fuqi. 
Në aspektin procedural projektligji është paraqitur në përputhje me Rregulloren e Kuvendit.
 Për sa më sipër, të nderuar kolegë, ju kërkoj ta miratojmë këtë projektligj.
Faleminderit!
Eduard Ndreca – Faleminderit, kolegut relator!
Fjalën e ka kushdo që ka pyetje në lidhje me projektligjin. 
(Ndërhyrje pa mikrofon)
Në rregull, fillimisht zonja Çupi.
(Ndërhyrje pa mikrofon)
Dakord, fjalën e ka profesoreshë Greta dhe pastaj zoti Kollçaku.
Greta Bardeli – Faleminderit, zoti drejtues i këtij komisioni!
Në fakt, mund të them se i kishte ardhur dita këtij ndryshimi, sepse shikojmë se prej vitit 2012 ky ligj nuk prekte ndryshime që sot duhet të përditësohen edhe për shkak të ndryshimeve territoriale të ndryshme, ishte krijuar një vakuum legjislativ dhe duhej me patjetër të silleshin këto ndryshime ligjore.
Në fakt, sipas ligjit të vitit 2012, shihet se institucioni që ju përfaqësoni, pra ASIG-u, ka qenë një institucion hermetik, pasi prodhimi i të dhënave mbi territorin e Shqipërisë nuk ka qenë i aksesueshëm për të gjitha institucionet apo për të gjithë personat e interesuar. 
Unë, në fakt, do të bëja vetëm një koment ose një koment-propozim: në kuadër të të gjitha këtyre ndryshimeve, për të cilat ju keni ardhur sot në një prezantim, do të doja që, sipas parimit të transparencës, të jenë të mirëpërcaktuara edhe institucionet që do të kenë akses për t’i marrë apo për t’i përdorur këto të dhëna që prodhoni ju në databazën e ASIGU-ut, si dhe të krijoni disa pika në nivel bashkie, pasi kjo e fundit, për të rritur kapacitetet e bashkive, për hedhjen e të dhënave, meqenëse sot shikojmë që edhe vetë ndarja territoriale që në vitin 2015 ka pasur ndryshimet e veta, po edhe zhvillimet aty na çojnë. 
Kështu që ju mund të krijoni edhe zyra që mund të vihen në dispozicion për të mbledhur të dhënat territoriale sipas atyre që sjell pushteti vendor. 
Faleminderit!
Eduard Ndreca – Zonja zëvendësministre, keni ndonjë koment apo të vijojmë me pyetjet?
Po, zonja drejtoreshë.
Vilma Tomço – Faleminderit për pyetjen, njëkohësisht edhe për mundësinë për të shprehur diçka më tepër në lidhje me çfarë kemi bërë!
Ligji vërtet është hartuar në vitin 2012, ka qenë një ligj tejet kompleks për të cilin na janë dashur goxha vite që ne të realizojmë objektivat e vendosur në atë ligj, por çfarë ne shtuam, për ta bërë fully compliant me direktivën INSPIRE, me atë që na detyron Bashkimi Europian, ishte procesi i monitorimit dhe i raportimit, që ishte edhe procesi final që e bën ligjin të jetë në përputhje të plotë me direktivën e Bashkimit Europian.
Për sa i takon informacionit gjeohapësinor, ne përfunduam vitin e kaluar miratimin e të gjitha standardeve që janë të detyrueshme të zbatohen nga institucionet publike të vendit. Aktualisht janë të identifikuar dhe punojnë e bashkëpunojnë me gjeoportalin kombëtar, që është online dhe i hapur për të gjithë publikun, 24 institucione publike, ndërkohë që ne kemi evidentuar rreth 50 e ca institucione të tilla, ku bashkitë nuk përfshihen momentalisht. 
Vlen të thuhet se në këtë moment ne i kemi të miratuara standardet dhe forca e institucionit tashmë është në imponimin e të gjitha institucioneve që të hedhin në portal informacionin gjeohapësinor bazuar në këto standarde tashmë të miratuara. 
	Hapi i fundit që ne duhet të bëjmë është krijimi i asaj që ne e quajmë “GIS-i kombëtar”, që do të thotë të krijojmë një platformë, ku të gjitha institucionet të ndërveprojnë me njëri-tjetrin në kohë reale. Kjo nuk do të thotë se ne nuk i marrim informacionet nga institucionet e tjera, pasi i marrim në mënyrë manuale, i përditësojmë në sistem, duke u munduar për të parë edhe standardin dhe, njëkohësisht, duke e riparuar.
Jemi në fazën e dytë të procesit për t’u bërë GIS kombëtar dhe procesi i standardizimit apo i aprovimit të të dhënave do të bëhet në njëfarë mënyre gjysmë-automatike. 
Për sa i takon informacionit, gjeoportali ka shumë informacion dhe shumë shtresa që janë në pronësi të të gjitha institucioneve që e prodhojnë këtë informacion dhe janë të hapura si për institucionet publike, ashtu edhe për shumë individë, të cilët punojnë në terren, si gjeodetët, punonjësit e bashkive e të tjerë.
Problemi që ne kemi hasur është aftësia e ekspertëve për ta përdorur këtë lloj informacioni.
	Kështu që, nga marsi i këtij viti ne kemi ndërmarrë një fushatë të madhe trajnuese dhe po rifillojmë seancën e dytë në sezonin e dimrit, ku kemi trajnuar stafet e mbi 31 bashkive për të përdorur kapacitetet që ne ofrojmë në gjeoportal për të dhënat, për të parë se ku janë, si janë, si t’i marrin me çfarë t’i përpunojnë. 
Është faza e parë që kemi bërë, do të vazhdojmë edhe me qytetet e tjera, po e bëjmë me pjesën juglindore të vendit (Korçë, Ersekë, Përmet e me radhë), por do të kuptohet se ky do të jetë një proces në vazhdimësi. 
Dhe synimi ynë për të ardhmen, që e kemi futur edhe në planet buxhetore për periudhën 2025-2027, është ngritja e një akademie GIS-i, përmes së cilës të bëhet i mundur trajnimi i të gjithë specialistëve që punojnë në administratën shtetërore, pushtetin lokal dhe vendor, si dhe i kompanive private të cilave u duhet ky informacion.
Ka elemente që nuk i kemi të hapura dhe kjo ka arsyet e veta, sepse duhet që ai informacion të përcaktohet. Dhe në aktet e dyta që do të bëjmë për vitin 2025 do të nxjerrim listën e shërbimeve që do të ofrohen pa pagesë ndaj të gjithë publikut, ndërkohë ka edhe shërbime që ne do t’i analizojmë me shumë kujdes, për të cilat investohet një punë nga i gjithë ekipi apo ekspertë, që do të ofrohen kundrejt një pagese. Dhe ky është, si të thuash, hapi i fundit që ne do të ndërmarrim në përmirësimin e të dhënave të informacionit gjeohapësinor. 
Faleminderit!
Eduard Ndreca – Shumë faleminderit!
Po, zoti Kollçaku.
Bardhyl Kollçaku – Faleminderit, zoti drejtues i mbledhjes!
E dëgjova me vëmendje edhe zëvendësministren, edhe drejtoreshën, me të cilat para fillimit të mbledhjes patëm edhe një bisedë. 
Në fakt, ligji i vitit 2012, kur është miratuar, ka shfuqizuar disa nene të ligjit nr. 8907, që ka qenë për Institutin e Gjeografisë Ushtarake, konkretisht nenet që i jepnin institutit në atë kohë autorësinë e ndërtimit dhe mirëmbajtjes së rrjetit gjeodezik shtetëror. Dhe, kuptohet, ASIG-u duhet ta ketë këtë dhe nuk kemi kundërshtim. Por ajo që shikoj unë në projektligjin që na vjen sot me këto ndryshime është se te lista e konsultimeve mungon Ministria e Mbrojtjes si një nga institucionet që duhej të kishte dhënë mendim ose është harruar kur e keni shkruar këtu. Unë e di që Instituti i Gjeodezisë ka edhe anëtarë bordi dhe është pjesë, por të paktën Ministria e Mbrojtjes duhej të ishte pjesë e konsultimit. 
A është bërë ky konsultim apo jo? 
Së dyti, gjatë sesionit të kaluar ne miratuam ndryshimet në ligjin “Për AISM-në” dhe njëri nga ndryshimet ishte që AISM-ja (Agjencia e Inteligjencës së Sigurisë së Mbrojtjes) të kishte akses te burimet e informacionit hartografik dhe foto-imazherinë që vjen nga satelitët, dronët e të tjerë. Pra, dua të di nëse është realizuar ky ndryshim në praktikë dhe nëse ka akses apo jo AISM-ja në të dhënat satelitore fotografike imazherike. 
Faleminderit!
Eduard Ndreca – Faleminderit, zoti Kollçaku!
Kush do të përgjigjet?
 Po, zonja Tomço.
Vilma Tomço – Faleminderit për pyetjen, zoti Kollçaku!
 Bëj më dije se ASIG-u pavarësisht konsultimit publik që bën nëpër institucionet e tjera, ka edhe një bord, pra menaxhohet dhe ka një bord këshillimor, dhe nuk mund të kalojë asnjë akt ligjor  apo vendimmarrje pa e marrë miratimin në këtë bord, ku edhe Instituti Gjeografik i Ushtrisë është pjesë kryesore dhe deklaroj që ka qenë pjesëmarrës në të gjitha mbledhjet e bordit. Kështu që miratimi ka kaluar nga bordi me të gjitha institucionet e tjera përgjegjëse.
Për sa i takon pyetjes së dytë në lidhje me aktin që ka bërë ISMS-ja, ne nuk jemi në dijeni të këtij akti, por, gjithashtu, mund t’ju them që ISMS-ja është kontaktuar dhe është pjesë e deleguar e Ministrisë së Mbrojtjes për të qenë një nga institucionet që merr informacione nga platforma satelitore. Pra, merr informacione, nuk jep informacione. Ne jemi munduar të ruajmë statusin e këtij institucioni, të anonimitetit, për arsyet e veta, kështu që mendoj se ne jemi në rregull me këtë.
Eduard Ndreca – Faleminderit!
Zonja Çupi për pyetje, pastaj zoti Deliu, zoti  Çyrbja dhe zoti Majko.
Dhurata Çupi – Faleminderit, zoti kryesues i mbledhjes së Komisionit të Ligjeve!
Faleminderit përfaqësuesve të qeverisë!
Natyrisht, ky është një ligj që nuk sjell risi sa u takon disa parimeve apo koncepteve qoftë teknike, qoftë ligjore, qoftë etike, që do të duhet të sillte në kuadrin e avancimit të teknologjisë nga viti 2012 deri më sot. Duket që është një ligj thjesht për t’i dhënë kontrollin e të gjithë informacionit hapësinor Kryeministrit, krijimin e pozicionit drejtor i përgjithshëm në varësi të Kryeministrit, kaq thotë ligji dhe disa përkufizime. Ndërkohë e përsëris: nga viti 2012 pritej  dhe do të duhej që ky ligj të sillte risi, sepse nga viti 2012 avancimi i teknologjisë ka ecur me hapa të shpejtë, por këtu nuk e shikojmë këtë.
 Së dyti, nuk shikojmë asnjë garanci në këtë ligj sa i takon rrezikut për privatësinë, mbi imazhet e kontrolluara tashmë nga Kryeministri. Ti mund t’i shkosh në shtëpi çdo familjari sot dhe familjari nuk është i siguruar nga askush; nuk ka garanci për saktësinë e të dhënave; nuk ka asnjë përshkrim apo dispozitë ligjore mbi pronësinë e të dhënave hapësinore dhe nuk keni parashikuar licencimin dhe marrëveshjet se si do të përdoren këto të dhëna. Pra, ligji nuk i jep këto, ju nuk i garantoni dhe nuk na dhatë asnjë shpjegim mbi këtë. Kisha menduar, e theksoj, se mbas kaq vitesh ne do të kishim këtu një informacion mbi kontrollin e territorit në zbatim të  këtij ligji. Ne do të duhet të dinim nga ju, a keni raportuar ju mbi ndërtimet pa leje dhe kontrollin e territorit në Shqipëri? A keni raportuar ju nga viti 2012 mbi parcelat me drogë në Shqipëri? A keni raportuar ju dhe a e keni të gjithë informacionin dhe kapacitetin teknik mbi kontrollin e territorit lidhur edhe me krimin në Shqipëri? Pra, janë çështje sensitive, që ju as nuk i keni avancuar dhe as nuk i keni parashikuar në ligj, por as nuk na dhatë garanci këtu.
Ne kemi 2 satelitë në orbitë, Albania 1 dhe Albania 2. A mund të na thoni një informacion mbi këta dy satelitë, jemi pronarë të këtyre dy satelitëve, jemi përdorues apo jemi menaxhues? Sa janë blerë këta dy satelitë? Pyetja finale është: a jemi ne pronarë të këtyre dy satelitëve? Sa kanë kushtuar? Sa vite është kontrata? 
Tjetër, të rëndësishme janë edhe marrëveshjet me partnerët tanë, sigurisht në kuadrin e strategjisë, por edhe të sigurisë së Shqipërisë. Me cilat vende kemi ne marrëveshje, me rajonin apo me vende të tjera? Kemi ne marrëveshje konkrete sa i takon kontrollit hapësinor, shkëmbimit të këtyre informacioneve? 
Por unë insistoj që ju do të duhet të na garantoni sot mbi dy satelitët Albania 1 dhe Albania2, do të duhet të na saktësoni dhe të na garantoni mbi kontrollin e territorit, ndërtimet pa leje, parcelat me drogë, lëvizjet e bandave për të cilat ju do të duhet të keni informacion në kohë reale. 
Po ashtu, shumë e rëndësishme është edhe pronësia mbi informacion gjeohapësinor. Kush e kontrollon pronësinë? A do të jepni ju licencat mbi kontrollin hapësinor dhe përdorimin e këtyre informacioneve në kontrollin hapësinor?
Faleminderit!
 	Eduard Ndreca – Faleminderit, zonja Çupi!
Kush do të përgjigjet nga ju? 
Zonja zëvendësministre.
Almira Xhembulla - Faleminderit, zëvendëskryetar!
Faleminderit, deputetja Çupi, për pyetjet!
Me lejen tuaj do të bëj vetëm një koment të shkurtër dhe pastaj do jua jap fjalën përfaqësuesve të ASIG-ut. Dua t’ju them, në fakt, edhe si negociatore e kapitullit 27, dua t’ju siguroj se pjesa e legjislacionit horizontal, ku është e përfshirë edhe kjo direktivë, ka një traspozim pothuajse të plotë edhe sa i takon direktivës. Ne tashmë kemi institucionin e konsoliduar të ASIGU-t, po ashtu edhe gjeoportalin, i cili është populluar gjithnjë e më shumë të dhëna. Ndërkohë, direktiva nuk është rishikuar në këto vite, por duhet të them që janë marrë edhe vendime të tjera të Këshillit të Ministrave, sa i takon adaptimit të standardeve gjeohapësinore.
 Po ashtu, duke e lidhur pak edhe me pyetjet e mëparshme, dua të them se një prej ndryshimeve thelbësore që ka pësuar ky gjeoportal ka të bëjë pikërisht me aksesin ndaj informacionit. Pra, nga ajo që ASIG-u vetëm merrte informacione nga institucione të ndryshme, tashmë këto informacione janë të hapura dhe të asimilueshme për publikun apo palët e interesuara, siç u shpjegua edhe nga vetë drejtoresha, të cilët mund t’i përdorin këto informacione për qëllimet e tyre, por nuk kanë të drejtën të bëjnë ndryshime në këto sisteme të dhënash. Në fakt, këtë gjë ne e quajmë si një nga ato risitë pozitive apo edhe në kuptimin e ecurisë së mirë, sa i takon punës sonë drejt transpozimit të acquis dhe zbatimit të direktivës INSPIRE në Republikën e Shqipërisë. 
Tani, për të gjitha pyetjet teknike po ia kaloj fjalën stafit, drejtoreshës. Për ndonjë pyetje specifike mund të kthejmë përgjigje edhe me shkrim, sepse kam përshtypjen që disa nga pyetjet kërkojnë një informacion më të detajuar, të cilin mund t’jua dërgojmë në një moment tjetër me shkrim.
(Ndërhyrje pa mikrofon)
Eduard Ndreca – Zonja drejtoreshë, vijoni me përgjigjen!
(Ndërhyrje pa mikrofon)
Drejtoresha, vijoni! 
Vilma Tomço - Atëherë, njëra nga pyetjet ishte në lidhje me garancinë dhe saktësinë e informacioneve gjeohapësinore.
(Ndërhyrje pa mikrofon)
Eduard Ndreca – Kolegë, ju lutem, ta dëgjojmë drejtoreshën për përgjigjet!
Vilma Tomço - Ajo që dua të theksoj është se çdo informacion gjeohapësinor që është në gjeoportalin kombëtar për detyrim duhet të jetë i hapur, open data, dhe s’duhet të ketë asgjë private apo të mbyllur, pra jemi konform direktivës europiane. Pra, gjithçka që ne kemi e hedhim aty dhe nuk ka ndeshje, përplasje me ligjet e privatësisë. Dua të them që informacioni është i saktë, sepse është bazuar në kornizën e vetme, unike, referuese të Shqipërisë. Pra, institucioni përveç mbledhjes së informacionit gjeohapësinor, ka përgjegjësinë edhe të përcaktojë koordinatën fikse dhe për këtë, ligjet dhe standard ne i kemi në kornizën referuese të vetme. 
Ajo që ne po bëjmë është se përveç bazës, sepse po hyjmë në teknikalitete, përveç koordinatave X dhe Y, ne jemi duke impelmentuar tashmë që të bëjmë gjeoidin e parë shqiptar, një produkt që po krijohet për herë të parë për Shqipërinë. Pra, në fund të këtij viti ne do të nxjerrim versionin e parë të gjeoidit shqiptar dhe më pas do të vazhdojmë ta përmirësojmë atë duke nxjerrë versionin e dytë në periudhën 2025-2027. 
Ajo që dua të them është se çfarë hidhet në gjeoportal ka koordinatën referencë unike dhe të saktë. Detyrimi është që të gjithë ekspertët të marrin këto harta që kemi ne, t’i përdorin dhe të punojnë mbi këto harta. Çdo referencë tjetër e marrë nga Google apo nga platforma të tjera, mund të ketë devijime. Pra, ne jemi në koordinim edhe me rrjetin ndërkombëtar europian EURid. Më tepër se kaq për saktësinë e koordinatës nuk di se ç’mund t’ju them.
(Ndërhyrje pa mikrofon)
Eduard Ndreca – Zonja Çupi, me mikrofon.
Vilma Tomço - Atëherë, ne nuk jemi institucioni që monitorojmë ndërtimet pa leje. Autoriteti ynë ka për detyrë që sa herë t’i kërkohen të dhëna, të furnizohet dhe t’i japë këto të dhëna. Kështu që është viti i dytë që po merremi me satelitët, është një kontratë, e cila menaxhohet nga Ministria e Mbrojtjes dhe ne jemi përdorues të kësaj kontrate. Pra, nuk është ASIG-u pronari i këtyre dy satelitëve, por është shteti shqiptar.
(Ndërhyrje pa mikrofon)
Pronar është shteti shqiptar.
(Ndërhyrje pa mikrofon)
Patjetër. Ata satelitë janë të dedikuar vetëm për informacionin që marrin mbi territorin e Shqipërisë, nuk marrin asnjë informacion nga shtetet e tjera, pra janë të dedikuar vetëm për ne.
(Ndërhyrje pa mikrofon)
Eduard Ndreca - Ju lutem, edhe për pyetjet e tjera, zonja Çupi.
Dhurata Çupi – Zonja drejtoreshë, ju ndoshta nuk keni informacion, por meqenëse ju morët përsipër të përgjigjeni, pyetja ishte: ju kanë kërkuar institucionet shtetërore statistika? A keni ju statistika? A i keni njohur institucionet shtetërore me statistika mbi ndërtimet pa leje në Shqipëri që nga viti 2012? A keni ju statistika, që ua keni vënë në dispozicion institucioneve shtetërore mbi parcelat me drogë në Shqipëri? A keni ju informacion për të cilin të jeni pyetur në kohë reale si institucion mbi lëvizjet e bandave për një vepër penale të kryer, që nuk gjenden? Pasi gjendet gjithmonë vetëm makina e djegur në një iks pyll. Pra, këto janë informacionet që duan të dinë qytetarët sot. 
Ju pyeta, a keni ju informacion, jemi pronarë të Albania 1 dhe Albania 2, apo jemi përdorues? Sepse tjetër gjë është t’i blesh dhe të harxhosh miliona euro, tjetër është të jesh përdorues. Këto janë informacione që ju do të duhet t’i keni dhe nëse nuk i keni, mos merrni përsipër të jepni informacion dhe të jepni përgjigje.
Pyetja tjetër ishte mbi licencimin. A do të licenconi ju kompani për përdorimin e këtyre të dhënave? A e ka të parashikuar ligji? A keni ju ndër mend? A i jepni ju, të paktën Komisionit të Ligjeve dhe deputetëve, një garanci që nuk do të ketë kompani që do të licencohen për përdorimin e këtyre të dhënave? Pra, këto janë pyetje konkrete. Unë nuk dua të di çdo të bëhet në vitin 2024, unë them: çfarë është bërë deri më sot?
Eduard Ndreca – Faleminderit!
Zonja Tomço.
Vilma Tomço – Faleminderit!
Atëherë, duke  filluar me përgjigjen e parë po ju jap informacion, megjithëse nuk na takon neve, duhet ta kërkoni te Ministria e Mbrojtjes: kontrata është 3-vjeçare, satelitët janë në përdorim vetëm për Shqipërinë, janë tanët dhe i përdorim sa herë kemi nevojë nga institucionet publike të marrim informacione. Kemi informacione të vëna në përdorim nga Ministria e Bujqësisë, nga Agjencia Kombëtare e Emergjencave Civile, nga turizmi, nga Qendra e Transferimeve Bujqësore e të tjera.
(Ndërhyrje pa mikrofon)
 Për sa u takon informacioneve të tjera, dua  të them se aktualisht ne nuk kemi kërkesa, por janë vënë edhe dronë të tjerë në dispozicion për menaxhimin dhe monitorimin e sipërfaqeve, pyjeve, parcelave dhe të tjera. Unë nuk kam informacion për këtë gjë.
(Ndërhyrje pa mikrofon)
Ministria e Mbrojtjes.
(Ndërhyrje pa mikrofon)
Të gjitha pajisjet e tilla janë në përgjegjësi të...
(Ndërhyrje pa mikrofon)
Eduard Ndreca – Zonja Çupi, ju lutem, jo pa mikrofon.
I mbaruat përgjigjet?
Dhurata Çupi – Ju, zonja drejtoreshë deklaruat që ne jemi unikë, vetëm informacioni ynë është ligjor. Atëherë, sapo na thatë që përveç informacionit që ne kemi ka edhe dronë të institucioneve të tjera, dhe lind pyetja: kush e garanton autenticitetin dhe pronësinë e këtyre informacioneve? Sepse Ministria e Mbrojtjes paska informacion tjetër, ju tjetër, Ministria e Brendshme tjetër.
Vilma Tomço – E nderuar deputete, dua t’ju them se nuk bëhet fjalë për një informacion, për një video apo për një xhirim, bëhet fjalë për informacion gjeohapësinor, që do të thotë harta.
Ndërkohë, dua të them edhe për pjesën tjetër, gjeoportali është open data, ne nuk japim licenca për përdorimin e tyre. Informacioni është dhe me kërkesë mund të përdoret apo të ripërdoret. Për këtë ju flet specialisti përkatës.
Orlando Mato - Faleminderit!
Unë jam Orlando Mato, përgjegjës i sektorit të koordinimit dhe çështjeve ligjore në ASIG. Dua të theksoj se autoriteti shtetëror për informacionin gjeohapësinor e zbaton  ligjin  nr. 72/2012 dhe vetëm fusha e veprimit të këtij ligji është, si të thuash, autoriteti i ASIG-ut. ASIG-u, në përmbushje të misionit për ndërtimit e infrastrukturës ndërkombëtare të informacionit gjeohapësinor në Republikën e Shqipërisë, ka si qëllim që këtë informacion, i cili është informacion për 35 tema që ka parashikuar ky ligj, ta vërë në dispozicion, në radhë të parë, të qeverisjes për vendimmarrje, në radhë të dytë, të institucioneve publike për realizimin e funksioneve të tyre publike dhe, në radhë të tretë, të qytetarëve për të marrë shërbime sa më të shpejta dhe sa më të sakta. I gjithë qëllimi i standardizimit të informacionit që ofron shteti shqiptar, jo kompanitë private, sepse kompanitë private kanë punën e tyre, mund të ketë sot portale të kompanive private për qëllime të tyre fitimprurëse, por shteti shqiptar....
(Ndërhyrje pa mikrofon)
 Ne kontrollojmë vetëm informacionin që prodhon shteti shqiptar dhe institucionet e shtetit shqiptar prodhojnë dhe u ofrojmë institucioneve këtë lloj informacioni për të kryer funksionet e tyre publike.  
E dyta, ua ofrojmë tashmë këtë informacion bazuar edhe në direktivën për të dhënat  e hapura dhe ripërdorimin e informacionit publik. Kjo është shumë e rëndësishme, që i konsideron tashmë të dhënat gjeohapësinore të administruara nga ASIG-u, si të dhëna me vlerë  të madhe. Kjo do të thotë se janë të dhëna që japin impakt të drejtpërdrejtë në ekonomi, por edhe në shërbime ndaj qytetarit. Prandaj Bashkimi Europian ka miratuar atë direktivë për t’i hapur këto të dhëna, në mënyrë që të përdoren tashmë edhe nga biznesi, madje me qëllim që të krijojë vlerë të shtuar të informacionit gjeohapësinor. Si me thënë, gjeoportali kombëtar  i ASIG-ut është një shërbim i hapur 24 orë për të gjithë, vetëm se ka garancinë që informacionin që ai servir është i standardizuar dhe është për të gjithë.
(Ndërhyrje pa mikrofon)
Në ndryshimet ligjore ka dy elemente të rëndësishme. E para, përdorimi i remote sensing.
 Të nderuar deputetë, ka një problem me të dhënat gjeohapësinore, sepse nga analizat e bëra nga ekspertët del që 65% e kostos së të dhënave gjeohapësinore vjen për mbledhjen e të dhënave. Atëherë, metodat e reja bashkëkohore, imazheria inteligjente, kanë bërë revolucion në këtë fushë. Pra, ulin kostot, sepse duke e marrë tashmë informacionin nëpërmjet satelitëve, nëpërmjet dronëve, nëpërmjet kamerave 360 gradë, ti ul kostot e prodhimit të informacionit gjeohapësinor dhe pikërisht këtu qëndron risia.
Së dyti, risia qëndron te fakti se kjo direktivë, ky ligj është përputhur në kuadër të angazhimeve që ne  kemi për integrimin europian plotësisht me direktivën INSPIRE. Nga analiza që kanë bërë ekspertët e  INSPIRE, është parë që te ne kishte një problem me monitorimin dhe raportimin pranë organeve europiane të NSDI-së në Shqipëri. Atëherë, neni 26 ka sanksionuar pikërisht këtë gjë, që tashmë ASIG-u bën edhe monitorimin, edhe raportimin pranë organeve të brendshme dhe organeve të Bashkimit Europian, të implementimit të NSDI-së në Shqipëri.
Edhe diçka të fundit, sa i  përket kontrollit të territorit. ASIG-u ka detyrime të përcaktuara qartësisht në këtë ligj, vetëm ofron informacion, natyrisht informacionin që ka në dispozicion. Ne bëjmë rregullisht fotografime ajrore. Nëpërmjet fotografimeve ajrore krijohet hartografia, por nuk mund të kontrollohet mbjellja e drogës, sepse mbjellja e drogës apo ndërtimet e paligjshme janë gjëra dinamike që...
(Ndërhyrje pa mikrofon)
Ju lutem, por flas si teknik. 
(Ndërhyrje pa mikrofon)
Po flas çfarë bëjmë ne, çfarë ofrojmë ne. Ne ofrojmë informacion gjeohapësinor të standardizuar. Kaq.
Faleminderit!
Zoti Çyrbja për procedurë.
Zoti Çyrbja, ndizeni mikrofonin, ju lutem!
Jurgys Çyrbja – I nderuar drejtues i seancës,  me gjithë respektin, e mbështes Dhuratën për sa i përket shqetësimit të makinave të djegura dhe mosindentifikimit të autorëve, por besoj që po flasim jashtë rendit të ditës, sepse nuk mund t’i kërkojmë përgjigje Ministrisë së Bujqësisë për vënien para përgjegjësisë apo gjetjen e autorëve të krimeve kundër jetës apo pronës.
Faleminderit për sa i përket kësaj pike!
(Ndërhyrje pa mikrofon)
Mundet të bëj një pyetje...
(Ndërhyrje pa mikrofon)
Të lutem, ta mbaroj!
(Ndërhyrje pa mikrofon)
Eduard Ndreca - Zonja Çupi, do të ta jap fjalën pastaj. Të lutem, zonja Çupi!
Jurgis Çyrbja – E kemi shumë shqetësim, por ne mund të marrim Ministrinë e Brendshme në ...
(Ndërhyrje pa mikrofon)
Eduard Ndreca - Zonja Çupi, do të ta jap fjalën pastaj. 
(Ndërhyrje pa mikrofon)
Jurgis Çyrbja - Të mbështes shumë për këtë pjesë dhe ta thashë, por nuk mund t’i kërkojmë Ministrisë së Bujqësisë të na japë informacion.
(Ndërhyrje pa mikrofon)
Sapo the që ikin ...
(Ndërhyrje pa mikrofon)
Dakord.
Eduard Ndreca - Zoti Çyrbja ...
Jurgis Çyrbja - Kam një pyetje për drejtoreshën e ASIG-ut. A ka përfunduar regjistrimi i hartës kadastrale? Nëse po, ju falënderojmë, nëse jo, ju mbështesim dhe inkurajojmë që kjo hartë të përfundojë sa më shpejt të jetë e mundur, pasi është bërë problem për shumë institucione dhe persona individë dhe juridikë në Shqipëri.
Faleminderit!
Eduard Ndreca - Kush e do fjalën?
Po, zoti Mato.
(Ndërhyrje pa mikrofon)
Ju lutem, kolegë, dëgjojmë përgjigjen!
Orlando Mato - Në qoftë se bëhet fjalë për hartën bazë, që është përgjegjësi e ASIG-ut, atëherë ASIG-u është duke punuar. Krijimin e hartës bazë të shkallës 1 me 2 000, hartë e shkallës së madhe dhe e sasisë së lartë, e ka filluar me një projekt me GAIC-un dhe po punon intensivisht për ta bërë këtë të mundur për zonat urbane, në mënyrë që institucionet publike, përfshirë edhe Agjencinë Shtetërore të Kadastrës, që merret me hartën kadastrale, ta përdorin këtë informacion për të saktësuar çështjen e pronësisë, që siç e dini është...
(Ndërhyrje pa mikrofon)
1 me 2 000.
(Ndërhyrje pa mikrofon)
Eduard Ndreca - Mbaruat me përgjigjen?
Zotin Deliu, fjala për ju.
Denis Deliu - E nderuar drejtoreshë dhe përfaqësues i drejtorisë!
Unë kam një pyetje që besoj se do t’u shërbejë edhe kolegëve, por edhe opinionit publik.
(Ndërhyrje pa mikrofon)
Eduard Ndreca - Zoti Korreshi, ju lutem! Në respekt të pyetjes serioze të zotit Deliu.
Denis Deliu – Sjell në vëmendjen tuaj që Këshilli i Ministrave ka ndryshuar një VKM në datën 27.12.2022 dhe ASIG-ut i janë dhënë ...
(Ndërhyrje pa mikrofon)
Ndjesë!
Saimir.
Eduard Ndreca - Zoti Korreshi, të lutem!
Denis Deliu - ASIG-ut i janë dhënë përgjegjësi të reja lidhur me përpunimin e informacionit gjeohapësinor të kapur/mbledhur nëpërmjet imazheve satelitore, teknologjisë UAV, kamerave 360 gradë.
Për të na dhënë edhe ne, kolegëve, më shumë informacion, por dhe qytetarëve, cili është suksesi i produktit që ky institucion u ka dhënë ndihmë institucioneve, pra me këto asete që ka në dispozicion?
Faleminderit!
Eduard Ndreca - Faleminderit, zoti Deliu!
Po, zonja Tomco.
Vilma Tomco – Faleminderit, zoti Deliu!
Në fund të vitit 2022 dhe fillim të vitit 2023, me shtimin e funksioneve të reja, të cilat po bëhen efektive në këtë ligj, pra futjen e përpunimit të imazheve satelitore nëpërmjet teknologjive të avancuara remote sensing , neve na u shtua edhe një numër i caktuar specialistësh, të cilët gjatë kësaj periudhe kanë kaluar një fazë trajnimi, sepse kanë përdorur teknologji të reja.
Mund t’ju them se gjatë viteve 2023 dhe 2024 ne arritëm të mbulojmë me imazhe satelitore të gjithë Shqipërinë dhe nëpërmjet teknologjive të avancuara dhe teknologjive Deep Learning Machine, teknologjive me inteligjencë artificiale, kemi filluar të identifikojmë të gjitha ndërtesat nëpër njësitë bashkiake dhe bashkitë e vendit.
Në hartën tonë në gjeoportal janë publikuar të dyja imazhet, ortofotot e 2023-it dhe 2024-s, dhe kemi filluar të bëjmë evidentime të ndryshimeve në terren. Na ka ndihmuar, sepse në raste emergjencash, përmbytje tokash, e të tjera, ne kemi të gatshme mundësinë për të evidentuar sipërfaqet e përmbytura, dëmet e shkaktuara, shtëpitë e dëmtuara, duke i krijuar mundësinë shtetit që në një afat më të shkurtër të identifikojë dëmet dhe pasojat dhe njëkohësisht të kuptojë edhe anën financiare të dëmeve që duhet të paguajë, që të mos ketë më abuzime apo keqpërdorim të mjeteve financiare.
Ka edhe shumë gjëra të tjera, por po e lë me kaq.
Eduard Ndreca - Faleminderit, drejtoreshë!
Fjala për zotin Majko për pyetje. Pastaj e ka radhën zonja Felaj.
Pandeli Majko – Kam një pyetje për specialistët.
E para, dëshiroj të kërkoj ndjesë nëse pyetjet e mia kanë mungesë njohurie, sepse, të jem i sinqertë, nuk e kam lexuar ligjin bazë! Prandaj, shpresoj të kem mirëkuptimin tuaj.
Në nenet që keni sjellë sot ju e qendërzoni institucionin tuaj të quajtur ASIG duke e vënë atë nën varësinë e Kryeministrit. Besoj se edhe për këtë arsye keni sjellë një nen të veçantë apo ndryshime që kanë të bëjnë me postin e drejtorit të Përgjithshëm.
Ju e vendosni institucionin, që tanimë do të jetë në varësinë e Kryeministrit, si një institucion monitorues, ofrim të dhënash dhe shërbimesh. Kanë detyrime institucionet, sepse tani juve ju ka ndryshuar statusi, edhe i varësisë, dhe normalisht nga pikëpamja e standardizimit të të dhënave do të ktheheni në një ombrellë për të gjithë strukturën administrative?
Ka në ligj dhe në propozimet që keni sjellë ju detyrime të institucioneve për të standardizuar të dhënat sipas informacionit që ju jepni, sepse besoj që kjo nuk mund t’i lihet ofertës të të dhënave dhe shërbimeve, apo një marrëveshjeje vullnetmirë midis drejtorit të Përgjithshëm të institucionit tuaj dhe një institucioni publik, por Që duhet të zhvillohet mbi bazën e një detyrimi legal, i cili ka të bëjë me këtë lloj standardizimi? Pra, do t’ju lutesha të na jepnit pak më shumë informacion, sepse fakti që ju tani dilni nga statusi që keni dhe shkoni në varësi të Kryeministrit, normalisht ndryshon edhe cilësinë e legalitetit.
Për sa i përket lirimit nga detyra të drejtorit të Përgjithshëm (jepen tre pika, a, b, c), te germa “ç” thuhet: “gjendet në një situatë konflikti të vazhdueshëm interesi”. Çfarë nënkupton kjo, që mund të ketë edhe të përkohshëm?
Eduard Ndreca - Faleminderit, zoti Majko!
Kush e do fjalën për përgjigje?
Po.
Zoti Majko, fikeni mikrofonin.
Orlando Mato - Atëherë, le ta nisim nga çështja e fundit. Çështja e rregullimit të pozicionit të drejtorit të Përgjithshëm është bërë për ta harmonizuar me të gjithë legjislacionin aktual në lidhje me këtë fushë, meqenëse ligji është i vitit 2012. Konflikti i interesit është konflikt rast pas rasti dhe konflikt i vazhdueshëm. Në momentin që ajo pikë nënkupton konfliktin e vazhdueshëm të interesit, konflikti rast pas rasti zgjidhet rast pas rasti, sipas përcaktimeve që ka legjislacioni në fuqi për këtë çështje.
E gjithë dispozita është në përputhje me të gjitha dispozitat që lidhen me drejtorin e Përgjithshëm në legjislacionin e fundit të miratuar, qoftë për AKSHI-n, qoftë për AKSIK-un dhe të gjitha institucionet e tjera.
Për sa i përket pyetjes së parë, për përgjegjësitë e autoriteteve publike përgjegjëse, në legjislacionin aktual, por edhe në ndryshimet, është i përcaktuar qartë detyrimi i autoriteteve publike përgjegjëse, të cilat ne i kemi evidentuar, sepse sipas nenit 12 të këtij ligji është ASIG-ut përgjegjës për të evidentuar kush është përgjegjës dhe për çfarë. Po marrim një shembull të thjeshtë. Për temën “parcelat kadastrale” autoritet publik përgjegjës është Agjencia Shtetërore e Kadastrës. Kjo është bërë me një vendim të konsultuar nga Bordi i Informacionit Gjeohapësinor. Agjencia Shtetërore e Kadastrës dhe 22 institucione të tjera publike, që janë përgjegjëse për 35 temat e gjeoinformacionit, janë të detyruara, sipas këtij ligji, të vënë në dispozicion të ASIG-ut, tashmë nëpërmjet shërbimeve të rrjetit, sepse kjo është një nga risitë e tjera që përbën ky ligj, që të dhënat të mos vijnë më me disqe, por të vijnë nëpërmjet sistemit, jo thjesht informacionin gjeohapësinor, por informacionin gjeohapësinor të standardizuar. Ne tashmë e kemi mbyllur procesin e standardizimit dhe me vendim të Këshillit të Ministrave janë miratuar 34 standarde për 35 tema, sepse një standard është për dy tema njëkohësisht, dhe tashmë institucionet e kanë bazën teknike dhe ligjore se si duhet ta sjellin informacionin gjeohapësinor pranë ASIG-ut dhe se si ky informacion gjeohapësinor do të shërbehet nëpërmjet gjeoportalit kombëtar pasi të bëhet pjesë e GIS-it kombëtar, sepse GS-i kombëtar pikërisht këtë gjë do të synojë, jo thjesht vënien në dispozicion të informacionit gjeohapësinor, por vënien në dispozicion të informacionit gjeohapësinor të standardizuar. Ligji në fuqi dhe ndryshimet rregullojnë pikërisht këtë pjesë.
Eduard Ndreca - Faleminderit!
Zonja Felaj dhe i fundit zoti Dogjani për pyetje.
Ermonela Felaj – Ndjesë, se paskam qenë pa mikrofon!
Unë nuk po e përsëris parantezën që bëra, që të mos bëhem e lodhshme për kolegët, por pyetja ime është kjo: Në gjykimin tuaj, çfarë avantazhesh sjellë qenia e institucionit nën varësinë e Kryeministrit? Pra, nuk jeni nën varësinë e asnjë ministrie, përfshirë edhe atë të Infrastrukturës, edhe ministritë e tjera, por qenia nën varësinë e Kryeministrit çfarë avantazhesh i sjellë institucionit tuaj? A jam korrekte unë nëse gjykoj që kjo ju jep më shumë diskrecion? Një institucion i karakterit teknik, gjithmonë sipas gjykimit tim, ka nevojë të ketë më shumë diskrecion në çuarjen përpara të punëve të veta, sepse “burokracia” është ajo që pengon çuarjen përpara të gjërave. Mund të ma konfirmoni këtë? Me lejen tuaj, zoti Ndreca, a mundem të pasoj me një diskutim të shkurtër, që të mos e marr fjalën dy herë për këtë gjë?
Eduard Ndreca - Po, patjetër.
Po, zoti Mato.
Orlando Mato - Faleminderit!
Siç e dini, ministri për Inovacionin dhe Administratën Publike ishte ministër shteti po pjesë e Kryeministrit dhe e kabinetit. Natyrisht, nga viti 2017 de facto institucioni është në varësi të Kryeministrit, për sa kohë që ai u suprimua si pozicion. Natyrisht, qenia në varësi të Kryeministrit e një institucioni që ka marrëdhënie të ngushta bashkëpunimi me 22 institucione të tjera publike, që janë në varësi të dhjetë ministrive gati, është një lehtësi e madhe për ASIG-un.
Ju e kuptoni sa e vështirë është kur je në varësi të një ministrie të bashkëpunosh me institucione që janë në varësi të Kryeministrit apo të ministrive të tjera. Qenia në varësi të Kryeministrit është një lehtësi e madhe për institucionin, aq më tepër që ky ka edhe një rol të fuqishëm monitorues të institucioneve dhe të NSDI, jo thjesht për implementim, por edhe për monitorim të të gjitha këtyre standardeve. Kështu që, në pikëpamjen time kjo lloj varësie është e duhura. De facto, nga viti 2017 ai është në varësi të Kryeministrit.
Faleminderit!
Eduard Ndreca - Faleminderit!
Po, zonja Felaj.
Ermonela Felaj - Unë pyetjen e bëra për të qenë të qartë edhe me kolegët, sepse do të doja që, gjithmonë nëpërmjet sekretares së komisionit, t’ju vija në dispozicion, edhe për faktin që ky ligj do të diskutohet në Kuvendin e Shqipërisë, një informacion të përmbledhur për rëndësinë e të dhënave gjeohapësinore, që e ka përgatitur sektori i Kërkimit Parlamentar. Gjithmonë do të doja t’i konsultonim ato paraprakisht, sepse gjykoj që, edhe për shkak të një aktiviteti që ka organizuar Kuvendi në dhjetor të vitit të shkoi lidhur me rëndësinë e të dhënave gjeohapësinore, është shumë e nevojshme që ne t’i sensibilizojmë deputetët dhe ata të kuptojnë drejt dy gjëra. 
E para, të dhënat gjeohapësinore realisht e kanë revolucionarizuar botën në kuptimin se si e analizon sot vendimmarrjen. Praktikisht, çdo vendimmarrje sot dhe në të ardhmen do të duhet të paraprihet nga të dhënat gjeohapësinore. Janë kaq të rëndësishme saqë mund t’i përdorë individi, mund t’i përdorë biznesi. Pra, çdo sipërmarrje private që i kupton dhe është e njohur me këto të dhëna gjeohapësinore ka nevojë t’i përdorë. Po ashtu, të dhënat gjeohapësinore mund t’i përdorin edhe të gjitha institucionet publike pa përjashtim,. Po marr shembull Ministrinë e Brendshme. Të dhënat gjeohapësinore do ta ndihmonin Ministrinë e Brendshme, ose Policinë e Shtetit më saktë, për të organizuar patrullimin, ku të vendoste patrullat e policisë. Për shembull, gjatë verës, kur kemi shtim të numrit të qytetarëve, edhe të atyre që vijnë nga jashtë vendit, natyrisht që ka nevojë për një patrullim më të shtuar të territorit. Këto të dhëna do t’i ndihmonin të vendosen në pikat ekzakte. Kështu mund të gjeni shembuj pa fund të përdorimit të të dhënave gjeohapësinore.
Ajo për të cilin unë dëshiroj t’ju sensibilizoj ju kolegë (do të kisha nevojë, në fakt, të qëndronte zonja Xhixho, meqenëse është anëtare e Komisionit të Medies), është fakti që edhe nëpërmjet ndryshimit të ligjit, ku ASIG-u ka marrë përsipër të trajnojë punonjësit e bashkive, departamenti i Gjeografisë të mos jetë më pjesë e Fakultetit të Filologjisë, por të jetë pjesë e Fakultetit të Shkencave, sepse shkenca e tokës është shkencë e natyrës dhe jo shkencë shoqërore.
Në ballafaqimin që ne patëm në këtë tryezë, që e bëmë me iniciativë të departamentit të Gjeografisë në Universitetin e Tiranës, patëm të ftuar edhe profesorë, edhe nga jashtë vendit, edhe nga Kosova po të doni, dhe nuk gjendet një vend në Europë që departamentin e Gjeografisë ta ketë të atashuar te filologjiku, siç e kemi ne. Ky është një rast që ne t’i kërkojmë Ministrisë së Arsimit të bëjë ndryshimin përkatës dhe ne të kemi studentë, nxënës, të cilët të mos mësojnë më atë tekst gjeografie që kemi mësuar ne këtu, se jemi pak a shumë të të njëjtit brez dhe kemi mësuar të njëjtin tekst gjeografie. Vazhdojmë akoma të besojmë që gjeografia është thjesht shkenca që të jep ty njohuri se cilat malet, fushat, detet, liqenet, e të tjera me radhë, gjeografia është shumë më shumë sesa kaq. Universiteti e ka bërë ndryshimin e vet, por ne ndryshimin e tekstit të gjeografisë nuk e kemi në klasat më poshtë, as në shkollat e mesme dhe as në shkollat 9-vjeçare. Është kjo ndërhyrje që do të na duhet të bëjmë besoj unë me rastin e këtij ligji, që të sensibilizojmë dhe të kemi njerëz të përgatitur direkt nga shkollat në këtë fushë dhe që nesër do të jenë ata adapë për të përdorur dhe kuptuar drejt përdorimin dhe fushën ku mund të shtrihemi me dobinë e të dhënave gjeohapësinore. Këtë kam për ju, kolegë. Unë thashë që jam e gatshme t’jua dërgoj informacionin nëpërmjet Vijolës. Është e mira të njihemi paraprakisht çfarë janë të dhënat gjeohapësinore, ku përdoren, kush i përdor të dhënat gjeohapësinore, sa të rëndësishme janë ato sot, si i përdor bota ato sot, në mënyrë që edhe ne të japim kontributin tonë. Ky është nga të paktit diskutime ku përkatësia partiake nuk duhet të vlejë fare dhe diskutimet e natyrës partiake nuk duhet të hynin fare në këtë lloj diskutimi, përkundrazi, ne duhet të jemi ata që, duke kuptuar drejt, të bëjmë edhe pjesën tjetër rrugës që ka ngelur ende e pakompletuar.
Faleminderit!
Eduard Ndreca - Zoti Dogjani.
Asllan Dogjani - Faleminderit, zoti kryetar!
Unë erdha pak me vonesë dhe ndoshta pyetjet që unë kam i kanë bërë kolegët e mi, por unë dua informacion për dy satelitët që janë hedhur në hapësirë nga Kryeministri, të cilët kanë kushtuar rreth 6 milionë euro, në dijeninë time, ndoshta më shumë, apo më pak, nuk jam shumë i sigurt. Sa sukses kanë pasur këta satelitë në përfitimin e të dhënave, sepse, siç kemi dëgjuar atëherë, nëpërmjet satelitëve do të monitorohej kufiri, do të sigurohej siguria kombëtare dhe informacioni mbi sipërfaqen e tokës? Cili është suksesi i tyre, se unë të paktën nuk kam dëgjuar që nëpërmjet këtyre satelitëve të kemi pasur sukses kryesisht në informacionin mbi sipërfaqen e tokës, mbi monitorimin e kufijve, kultivimin e drogës, kontrollin e territorit apo edhe sigurinë kombëtare? Pra, dua të di sa sukses kanë pasur, meqenëse janë shpenzuar 6 milionë euro për vendosjen në orbitë të këtyre satelitëve dhe mirëmbajtjen e tyre?
Gjithashtu, dua të di a kanë qasje për publikun, se dëgjova Ermonelën, e cila tha se, nga studimi që është bërë, nëpërmjet këtyre ndryshimeve tani kanë qasje edhe për publikun, edhe për privatin? A ka ndonjë tarifë që duhet të paguajë privati për marrjen dhe përfitimin e këtyre të dhënave? Si bëhet sigurimi i këtyre të dhënave për t’u ruajtur nga krimet kibernetike dhe nga persona, të cilët nuk kanë akses të autorizuar? A ka mundësi të sigurohen të dhënat e përfituara nga këto ndryshime që po bëhen në këtë projektligj? A ka kufizim për përdorimin e të dhënave dhe në çfarë rastesh?
Si do të përfitojnë qytetarët dhe bizneset nga ky ligj dhe nga qasja në të dhënat gjeohapësinore? A i jeni referuar ndonjë modeli? Çfarë modeli keni marrë dhe si do të monitorohet suksesi i këtij ligji?
Faleminderit!
Eduard Ndreca - Faleminderit, zoti Dogjani!
Kush e do fjalën për përgjigje?
Po, zonja Tomco.
Vilma Tomco - Atëherë, unë po përgjigjem për pikën e parë, satelitët, pyetje që u bë edhe nga zonja deputete më përpara. Ju thashë se është një kontratë e administruar nga Ministria e Mbrojtjes dhe është proces 3-vjeçar. Pra, 6 milionët janë të ndara në çdo 2 vjet dhe aty përfshihet vlera e hedhjes së satelitëve, e mirëmbajtjes dhe të gjitha imazhet që ne marrim sipas kërkesave tona. Sipas informacionit tim, është kostoja më minimale që ka qenë të gjitha ofertat e ardhura.  Në këtë moment më duhet të them se edhe për institucionin tonë ishte një risi, sepse u bë në një kohë që edhe ne filluam të rritemi, të trajnohemi dhe të edukohemi, dhe ka një impakt goxha të madh në mentalitet dhe në teknologji, sepse gjatë kohës që marrim këto imazhe ne kemi futur teknologjitë e inteligjencës artificiale për procesimin dhe për evidentimin e objekteve të ndryshme.  
Tani, të hyj në teknikalitete ndoshta është pak e tepërt këtu, por ajo që dua të them është se tashmë ne jemi të përgatitur në përdorimin e teknologjive remote sensing jo vetëm satelitore, droneve, por edhe UAV-ve, kamerave 360 gradë. Pra, kemi ngritur një ekip që të jetë i aftë të procesojë të gjitha këto tipe të dhënash. 
Për sa i takon sigurisë së të dhënave, jemi nën ombrellën e sigurisë së shtetit, pra garantohen të dhënat, siç u garantohen edhe të gjitha institucioneve të tjera. 
(Ndërhyrje pa mikrofon)
Duke qenë më të fundit edhe teknologjia, edhe mbrojtja e informacioneve tona, duhet të ketë modelet më të fundit të mbrojtjes.
Eduard Ndreca – Zoti Mato, për përgjigjet e pyetjeve të tjera.
Orlando Mato – Atëherë, e nisim nga kjo e fundit. Të dhënat gjeohapësinore janë të dhëna të hapura për publikun, për institucionet, për biznesin dhe për këdo. Ne nuk kemi asnjë lloj problemi dhe frike nga marrja e këtyre të dhënave, sepse aty nuk ka asgjë që lidhet me të dhënat personale dhe me tarifimin.
Pjesa më e madhe e të dhënave gjeohapësinore, pra nga 35 tematika që ka ligji, rreth 25 tema lidhen ngushtësisht me mjedisin dhe vëzhgimin e tokës. Për këto 25 tema të dhënat gjeohapësinore janë falas edhe për shkarkim, pra edhe për ripërdorim. Pra, mund ta marrë biznesi të dhënën e kufijve administrativë, ta përpunojë atë dhe të bëjë kufijtë administrativë të nivelit të dytë, po themi fshatrat, dhe ta shesë si produkt të vetin, sepse legjislacioni europian dhe legjislacioni shqiptar për të dhënat e hapura dhe ripërdorimin e informacionit publik e mundësojnë këtë gjë. Një nga risitë e këtij ligji është pikërisht kjo gjë, përshtatja me legjislacionin europian. A ka model? Modeli është direktiva INSPIRE. Në vitin 2012, kur Parlamenti shqiptar ka miratuar ligjin për infrastrukturën kombëtare të informacionit gjeohapësinor, ka transpozuar direktivën e 2007-ës të BE-së. Ky projektligj e çon më tej atë, sepse fut konceptin e ripërdorimit të informacionit publik dhe modeli është ai i Bashkimit Europian. 
A mund të ketë tarifa? Po, do të ketë tarifa për shërbimet e ASIG-ut, por jo për të dhënat me vlera të mëdha. Për shembull, do të ketë tarifa për përdorimin e GPS-ve nga privati, pra do të ketë tarifa për të përdorur, po themi, sistemin tonë gjeodezik, por edhe për ndonjë përpunim të dedikuar satelitor, për shembull, një biznes që kërkon të dhëna për bujqësinë për të zhvilluar një biznes të caktuar, por kjo është një çështje që ai e porosit vetë. Por për të dhënat bazike, që mbron ky ligj në 35 tema, të  dhënat janë të hapura. 
Eduard Ndreca – Faleminderit, zoti drejtor! 
I falënderoj shumë të ftuarit për të gjitha përgjigjet ndaj pyetjeve që ne bëmë dhe për prezantimin!

  Sekretar
Klevis Xhoxhi

Përgjegjësja e Shërbimit të Redaktorëve                                        Koordinatore e komisionit
Euzheni Pengili                                                       		Vijola Sinaj

Drejton mbledhjen:
Eduard Ndreca – zëvendëskryetar i Komisionit

Rendi i ditës:
Shqyrtimi i projektligjit “Për disa ndryshime në ligjin nr. 43/2020, “Për aktivitetet e turizmit detar”.           
Marrin pjesë:
Eduard Ndreca, Jurgis Çyrbja, Saimir Hasalla, Aurora Mara, Gerta Duraku, Dhurata Çupi, Fatmir Xhafaj, Klevis Xhoxhi, Dashnor Sula, Greta Bardeli, Denis Deliu, Arkend Balla, Xhemal Qefalia, Gledis Çeliku, Ermonela Felaj, Pandeli Majko, Gazment Bardhi, Toni Gogu, Saimir Korreshi, Elda Hoti, Damian Gjiknuri, Enkelejd Alibeaj, Bledion Nallbati, Oerd Bylykbashi, Plarent Ndreca dhe Erisa Xhixho. 
Mungojnë: 
Klotilda Bushka dhe Fatmir Mediu.
Të ftuar:
Vilma Bello – zëvendësministre e Turizmit dhe Mjedisit
Alma Baze – drejtoreshë e Politikave dhe Strategjive të Turizmit  në Ministrinë e Turizmit dhe Mjedisit 



Eduard Ndreca – Vijojmë me pikën e dytë të rendit të ditës, me projektligjin “Për disa ndryshime në ligjin nr. 43/2020, “Për aktivitetet e turizmit detar”. Ne jemi komision për dhënie mendimi. Relator është kolegu Jurgis Çyrbja. 
Kanë konfirmuar pjesëmarrjen nga Ministria e Turizmit dhe Mjedisit zonja Vilma Bello, zëvendësministre, dhe zonja Alma Baze, drejtoreshë e Politikave dhe Strategjive të Turizmit.
Mirë se erdhët!
Pa humbur kohë, po ia kaloj fjalën zonjës Bello për të prezantuar projektligjin.
Vilma Bello – Faleminderit, i nderuar drejtues i komisionit!
Po ju bëj një prezantim të shkurtër të projektligjit “Për disa ndryshime në ligjin nr. 43/2020, “Për aktivitetet e turizmit detar”. Këto ndryshime kanë për qëllim të lehtësojnë procedurat në ushtrimin e aktiviteteve të turizmit detar, si dhe të lehtësojnë procedurat për certifikimin e operatorëve të turizmit detar, duke hequr barrierat e panevojshme.
 Ndryshimet e propozuara sigurojnë zhvillimin e qëndrueshëm të turizmit detar, duke moscenuar cilësinë dhe standardet e ofrimit të shërbimit, si dhe sigurinë e turistëve.
Referuar kjo në një kontekst pak më të gjerë, duhet të kemi parasysh se sezoni turistik veror në Shqipëri vitet e fundit ka sjellë një numër të madh të  turistëve, kjo është shoqëruar, pa dyshim, edhe me rritje të aktiviteteve të turizmit detar ujor, si një aktivitet i shtuar dhe i pëlqyer i paketave turistike.
Thelbi i ndryshimeve të këtij projektligji lidhet pikërisht me përcaktimin e përkufizimit të operatorit të turizmit detar, duke u shkëputur përfundimisht nga koncepti “operatori turistik”, pasi ka një objekt veprimtarie të  ndryshëm në fushën e turizmit. Si rrjedhojë e të parës, vijnë, pa dyshim, më pas edhe të gjitha ndryshimet e tjera, siç është: shfuqizimi i procesit të licencimit pranë Qendrës Kombëtare të Biznesit. Në këtë mënyrë operatorët që do ta ushtrojnë këtë veprimtari të turizmit detar do t’i nënshtrohen vetëm procesit të certifikimit, i cili kryhet pranë Ministrisë së Turizmit dhe Mjedisit, duke sjellë kështu një lehtësim procedural. 
Në tërësinë e 6 neneve që prezantohen, objektivat që synohen të arrihen janë: zhvillimi i qëndrueshëm i turizmit detar, i cili, pa dyshim, është në fokus të të  gjitha politikave të Ministrisë së Turizmit dhe Mjedisit dhe, mbi të gjitha, ajo që do të veçoja dhe do ta ripërsërisja, është eliminimi i barrierave administrative dhe lehtësi të procedurave për certifikimin e operatorëve të turizmit detar, pasi nuk është e njëjta gjë operator turistik dhe operator i turizmit detar. 
Ajo që diktohet te ligji i turizmit është se operatorit turistik i kërkoheshin një tërësi dokumentacionesh apo një tërësi procedurash më të zgjatura, ndaj për ta lehtësuar këtë gjë është bërë edhe ky ndryshim, një kërkesë e ardhur nga vetë subjektet. Në të gjitha takimet që janë zhvilluar, në bashkëpunim edhe me Ministrinë e Shtetit për Sipërmarrjen dhe Klimën e Biznesit, përmes tryezave të bashkëpunimit, kjo është një kërkesë e ardhur prej këtyre subjekteve, referuar numrit të rritur të subjekteve që zhvillojnë aktivitetet e turizmit detar. 
Jam e hapur për çdo pyetje.
Faleminderit!
Eduard Ndreca – Faleminderit, zonja zëvendësministre!
Fjala për kolegun Jurgis Çyrbja, si relator.
Jurgis Çyrbja – I nderuar drejtues i seancës, 
Të nderuar kolegë, 
Të nderuar të ftuar, 
Sot në Komisionin për Çështjet Ligjore, Administratën Publike dhe të Drejtat e Njeriut na është paraqitur projektligji “Për disa ndryshime në ligjin nr. 43/2020, “Për aktivitetet e turizmit detar në Republikën e Shqipërisë”. 
Siç dihet, turizmi detar në Shqipëri në 2024-ën ka pasur zhvillim dhe rritje të fluksit të turistëve dhe  rritje të të ardhurave për operatorët turistikë. Këtë vit janë bërë disa investime të reja në fushën e turizmit detar, këto investime janë bërë për të mbështetur dhe lehtësuar flukset e turizmit. Shërbimet e transportit detar dhe akomodimi janë përmirësuar dhe si pasojë ka pasur një rritje të numrit të operatorëve turistikë, të cilët ofrojnë ekskursione dhe aktivitete të tjera detare. 
Ky projektligj ka për qëllim kryesor lehtësimin e procedurave për pajisjen me licenca të këtyre operatorëve turistikë që ushtrojnë aktivitete të turizmit detar në Republikën e Shqipërisë. 
Institucionet përgjegjëse për zbatimin e këtij projektligji ngarkohen Ministria e Turizmit dhe Mjedisit dhe Agjencia për Mbrojtjen e Bregdetit Shqiptar.
Për sa i përket përputhshmërisë, projektligji është hartuar në përputhje me Kushtetutën, marrëveshjet ndërkombëtare, si dhe me Rregulloren e Kuvendit. 
Prandaj, do t’i ftoja kolegët ta miratojnë këtë projektligj kaq të rëndësishëm, pasi u vjen në ndihmë operatorëve turistikë, duke ulur kostot e shpenzimeve të tyre.  Gjithashtu, ky projektligj nuk ka ndonjë efekt në buxhetin e shtetit, pra efekti në buxhetin e shtetit është zero, por parashikon rritje të të ardhurave për operatorët turistikë.   
Faleminderit i nderuar kryetar!
A mund të bëj një pyetje?
Eduard Ndreca – Po, patjetër, zoti Çyrbja.
Jurgis Çyrbja – E nderuar zëvendësministre, bregdeti shqiptar është ndër të paktat bregdete të ekspozuar për sa i përket turizmit nënujor. A ka ndonjë plan konkret apo projekt konkret ministria për ta zhvilluar këtë sektor të turizmit?
Së dyti, në shtratin detar të Shqipërisë, kryesisht në shtratin e bregdetit të Sarandës, ka me qindra amfore të lashta, mijëravjeçare. Cila është përpjekja e  ministrisë apo një plan konkret për të bërë të mundur ruajtjen e kësaj trashëgime mijëravjeçare, duke e bërë atë të hapur edhe për vizitorët, të cilët kanë dëshirë t’i eksplorojnë këto zona?
Faleminderit!
Eduard Ndreca – Faleminderit, zoti Çyrbja!
Zonja zëvendësministre, keni fjalën për përgjigjet.
Vilma Bello – Shumë faleminderit, zoti deputet!
Pasuria që bregdeti shqiptar ofron lidhet jo vetëm me tërësinë e aktiviteteve që zhvillohen sipas ligjit të turizmit detar, por ka një projekt edhe për sa i përket turizmit nënujor, i cili është një bashkëpunim dhe nuk ka nisur ende zbatimi dhe aplikimi i tij ndërinstitucional. Gjithashtu, edhe akademitë, fakultete të ndryshme, të cilat kanë degë të zhvillimit të turizmit, përmes projekteve të Blue Economy,  në modalitete të veçanta të këtij projekti të masash, patjetër që do të zgjerojnë politikën dhe paketën turistike edhe përmes turizmit nënujor. 
Ndërsa për sa i përket ruajtjes së trashëgimisë, referuar pyetjes së dytë, në Sarandë dhe në të gjithë bregdetin, por sidomos në parqet kombëtare, nuk është i lejueshëm zhvillimi i aktiviteteve. 
Kështu, në momentin që është i ndaluar zhvillimi i aktiviteteve joligjore, sepse nuk lejohet në këto zona, patjetër që ato shkojnë në një konservim dhe në një ruajtje të tyre.
Eduard Ndreca – Faleminderit, zonja zëvendësministre!
A ka kush tjetër pyetje nga kolegët?
Meqenëse nuk ka pyetje, zonja zëvendësministre, votimi i këtij projektligji  do të bëhet në fund të mbledhjes së komisionit, ndaj jeni e lirë të shkoni.
Unë ju falënderoj shumë për prezantimin dhe për përgjigjet që dhatë lidhur me pyetjet e kolegut.
Bëjmë një minutë pushim sa të zënë vend të ftuarit për të vazhduar me pikën e fundit të rendit të ditës.
  Sekretar
Klevis Xhoxhi

Përgjegjësja e Shërbimit të Redaktorëve                                        Koordinatore e komisionit
Euzheni Pengili                                                       		Vijola Sinaj

Rendi i ditës:
Shqyrtimi i projektligjit “Për prodhimin organik, etiketimin e produkteve organike dhe kontrollin e tyre”.     
Marrin pjesë:
Eduard Ndreca, Jurgis Çyrbja, Saimir Hasalla, Aurora Mara, Gerta Duraku, Dhurata Çupi, Fatmir Xhafaj, Klevis Xhoxhi, Dashnor Sula, Greta Bardeli, Denis Deliu, Arkend Balla, Xhemal Qefalia, Gledis Çeliku, Ermonela Felaj, Pandeli Majko, Gazment Bardhi, Toni Gogu, Saimir Korreshi, Elda Hoti, Damian Gjiknuri, Enkelejd Alibeaj, Bledion Nallbati, Oerd Bylykbashi,  Plarent Ndreca dhe Erisa Xhixho. 
Mungojnë: 
Klotilda Bushka dhe Fatmir Mediu.
Të ftuar:
Dhimitër Kote – zëvendësministër i Bujqësisë dhe Zhvillimit Rural 
Arlinda Dedi – përgjegjëse në Sektorin e Hartimit dhe Harmonizimit të Akteve Rregullatore në Ministrinë e Bujqësisë dhe Zhvillimit Rural 
 

Eduard Ndreca – Vijojmë mbledhjen, të nderuar kolegë, me pikën e tretë të rendit të ditës, me projektligjin “Për prodhimin organik, etiketimin e produkteve organike dhe kontrollin e tyre”. Ne jemi komision për dhënie mendimi. Relator është kolegu Arkend Balla.
Kanë konfirmuar pjesëmarrjen nga Ministria e Bujqësisë dhe Zhvillimit Rural, zoti Dhimitër Kote, zëvendësministër; si dhe zonja Arlinda Dedi, përgjegjëse në Sektorin e Hartimit dhe Harmonizimit të Akteve Rregullatore.
Ju falënderoj shumë për prezencën!
Pa humbur kohë, zoti zëvendësministër, ju ftoj të prezantoni projektligjin. 
Dhimitër Kote – Ligji që ne kemi sjellë sot për diskutim në këtë komision është ligji “Për prodhimin organik, etiketimin e produkteve organike dhe kontrollin e tyre”. Arsyeja pse ky ligj ka nevojë të shihet dhe t’i përgjigjet zhvillimit të bujqësisë në territorin e Republikës së Shqipërisë është një nga kushtet dhe standardet e BE-së, pasi ky ligj ka ndryshuar edhe në Bashkimin Europian. Pra, kjo do të thotë se ne e përafrojmë këtë ligj me standardet e BE-së. 
Në qoftë se BE-ja tenton të arrijë deri në 25% të sipërfaqes së mbjellë me prodhime organike, ne sot kemi rreth 800 hektarë të kultivuara, të cilat  përbëjnë gati 1% e pak të prodhimit të përgjithshëm organik në territorin e Shqipërisë, duke përfshirë prodhimet bujqësore, blegtorale, bimët medicinale e të tjera. 
Së dyti, këto standarde të BE-së bëjnë të domosdoshme që ne të kontrollojmë më mirë seç kemi bërë deri tani edhe bashkërendimin e të gjitha strukturave për sa i përket problemit të prodhimeve organike. Dy janë arsyet më të  rëndësishme:
Shqipëria, pavarësisht volumit të madh të prodhimit të përgjithshëm, me të vetmen gjë që mund të konkurrojë sot në treg janë prodhimet organike, të cilat do të rrisin vlerën dhe do të kenë ndikimin e tyre në mjedisin e përgjithshëm të prodhimeve tona. Si e tillë, në ligji është përfshirë e gjithë Strategjia e Zhvillimit të Bujqësisë në  territorin e Shqipërisë. Konkretisht, bujqësia organike te ne është e shtrirë në disa sektorë: së pari, janë bimët medicinale, të cilat eksportohen në të gjithë Europën dhe Shtetet e Bashkuara të Amerikës, dhe ne jemi një nga prodhuesit më të rëndësishëm të këtij produkti.
Së dyti, është prodhimi i vajit të ullirit, i cili ka filluar të eksportohet në vendet e BE-së, por edhe në Shtetet e Bashkuara të Amerikës. Gjithashtu, janë edhe disa produkte të tjera, të cilat janë shumë të rëndësishme dhe janë në qendër të vëmendjes së zhvillimit të strategjisë dhe politikës për bujqësinë organike. 
I vetmi sektor ku ne kemi mundësi të rritemi, përveç bimëve medicinale dhe i kulturave të egra që zhvillohen në të gjithë territorin e Shqipërisë, siç është sherebela e të tjera, është edhe zhvillimi i bujqësisë organike te kultura e ullirit, që ne e kemi në qendër të vëmendjes dhe në strategji për ta mbështetur dhe për ta zhvilluar këtë sektor, si e vetmja armë edhe për shkak të pozicionit gjeografik, sepse janë gati 10 milionë rrënjë ulliri të mbjella, të cilat mund të përdoren për prodhim organik dhe për të rritur eksportin për këtë produkt shumë të rëndësishëm.
Në ligj përfshihen bashkëpunime dhe bashkërendime të disa institucioneve të tjera për kontrollin e të gjitha produkteve organike. Këto produkte sot kontrollohen dhe certifikohen nga Ministria e Bujqësisë, por nuk ndiqen nga trupa e AKU-së dhe nga AKVMB-ja, pra nga agronomët e mbrojtjes së bimëve, për të kontrolluar produktin nga ferma në tavolinë, pra në momentin që një produkt organik nuk është përfshirë në këtë kontroll. Ky ligj do të bëjë të mundur rritjen e kontrollit ndaj këtyre produkteve. Gjithashtu, duhet të eliminohen të gjitha etiketimet false, të cilat kanë abuzuar me termin bio për një periudhë shumë të gjatë. Këto etiketime do të përdoren ligj, është një pikë që i lejon të tria emërtimet. Pra, në një nen është: prodhimi organik, prodhimi bio dhe prodhimi ekologjik. Askush nuk do ta përdorë termin “prodhim bio” pa u certifikuar dhe pa u kontrolluar nga të gjitha institucionet. Kjo gjë do të ketë një rezultat shumë të mirë për të rritur besueshmërinë te konsumatori.
Problemi tjetër është bashkërendimi me doganat, që është në një nga pikat e një neni në ligj, për importet dhe eksportet e produkteve organike, gjë e cila bën që kjo të ketë një kontroll më të plotë.
Në këtë ligj mëshirohet akoma më mirë teknologjia dhe regjistrimi i të gjitha PMB-ve dhe i produkteve plehëruese për sa i përket problemit të prodhimeve organike. Pra, deri tani, me udhëzim të ministrit, ka qenë vetëm lista e produkteve bujqësore plehëruese dhe e PMB-ve, sipas standardeve të BE-së, vetëm për prodhimet e zakonshme, kurse tani do të miratohet e gjithë lista që do të përdoret për këto, dhe do të bëjë sqarimin dhe promovimin te fermerët, të cilët do të trajtohen dhe do të certifikohen. 
Trupa, e cila do të bëjë certifikimin e produkteve bio, që do të varen nga Ministria e Bujqësisë, do të kompletohet dhe të organizohet në mënyrë të tillë, që do t’i certifikojë, do t’i trajnojë dhe do t’i sqarojë këto produkte. Pra, duke i marrë në analizë të gjitha këto, do të thotë që ne do t’i përgjigjemi hapit dhe kërkesës së kohës, që këto produkte të jenë brenda standardit të BE-së, pasi ka ardhur koha që këto produkte të jenë në krye të listës, si një champions league e produkteve bujqësore dhe blegtorale në bujqësi.
Tani, mund të bëhet një pyetje shumë e qartë nga ju: pse vetëm ndryshimi i ligjit mund ta sjellë këtë gjë, apo ka një qasje dhe një strategji Ministria e Bujqësisë për prodhimet dhe produktet organike? Po, të gjithë fermerët që prodhojnë produkte organike kanë pasur një mbështetje ritmike në të gjitha vitet. Pra, mbështetja ka qenë nga viti në vit dhe kjo mbështetje do të vazhdojë. 
Për sa i përket skemës së mbështetjes, duke i orientuar drejt sektorët ku mund të rritet prodhimi organik, duke rritur mbështetjen, duke sensibilizuar opinionin dhe duke mbrojtur prodhimin organik, kjo  do të bëhet më interesante për fermerët. Prodhimet organike kanë një kosto shumë të lartë dhe si pasojë tregu sot nuk ka konsumim. Deri më sot konsumin më të madh të produkteve organike i kemi dhënë për eksport, por ne duhet të rrisim ndërgjegjësimin që produktet të jenë të mbrojtura, të sigurta dhe konsumatori t’i përdorë për vlerat e pazëvendësueshme që kanë prodhimet organike. Këto kisha. 
Eduard Ndreca – Faleminderit, zoti zëvendësministër për prezantimin! 
Gjatë pyetjeve mund të ndalemi edhe në çështje të tjera.
Fjala për zotin Balla, si relator i çështjes.
Arkend Balla – Faleminderit, zoti drejtues i seancës!
Falënderoj zëvendësministrin, për prezantimin e projektligjit!
Të nderuar kolegë deputetë, sot kemi për diskutim projektligjin “Për disa ndryshime në ligjin nr. 43/2020 “Për prodhimin organik, etiketimin e produkteve organike dhe kontrollin e tyre””, për të cilin komisioni ynë është komision për dhënie mendimi.
Komisioni e shqyrton këtë projektligj në zbatim të neneve 32 dhe 38 të Rregullores së Kuvendit. Qëllimi i këtij projektligji është të përcaktojë parimet dhee rregullat për prodhimin organik lidhur me certifikimin dhe përdorimin e treguesve, që i referohen prodhimit organik në etiketim, reklamim dhe rregullat për kontrollin zyrtar, që të sigurojë bazën për zhvillimin e qëndrueshëm të prodhimit organik, funksionimin efikas të tregut të brendshëm dhe garantimin e konkurrencës së drejtë, besimin dhe mbrojtjen e interesave të konsumatorëve, në përputhje me përditësimet e legjislacionit të BE-së.
Projektligji synon arritjen e objektivave si më poshtë: 
të kontribuojë për mbrojtjen e mjedisit dhe klimës;
të ruajë pjellorinë afatgjatë të tokës dhe të kontribuojë për një nivel të lartë biodiversiteti;
të kontribuojë për standarde të larta të mirëqenies së kafshëve dhe të nxisë ruajtjen e racave të rralla dhe autoktone në rrezik zhdukjeje;
të nxisë zinxhirin e shkurtër të shpërndarjes dhe prodhimit lokal në zona të ndryshme të vendit;
të sigurojë prodhimin e produkteve ushqimore me cilësi të lartë.
Projektligji është propozuar nga Këshilli i Ministrave në mbështetje të neneve 81, pika 1, dhe 100, të Kushtetutës dhe i paraqitet për shqyrtim Kuvendit bazuar në nenin 78.
Kam vlerësuar se projektligji i propozuar është në përputhje me legjislacionin e brendshëm, si edhe në përputhje me legjislacionin ndërkombëtar.
Ky projektligj përafron pjesërisht rregulloren 2018/848 të Parlamentit Europian dhe të Këshillit.
 Në aspektin ligjor, vlerësoj se projektligji i propozuar është në përputhje me Kushtetutën dhe legjislacionin në fuqi, ndërsa në aspektin procedural, projektligji është paraqitur në përputhje me Rregulloren e Kuvendit. Ndaj si relator shprehem pro miratimit të këtij projektligji dhe u kërkoj kolegëve që ta miratojnë këtë projektligj.
Faleminderit!
Eduard Ndreca – Faleminderit, zoti Balla!
Fjala për zotin Majko për pyetje.
Pandeli Majko – Zoti zëvendësministër, unë mund ta thërras edhe Dhimitër, sepse e kam mik, do të më mirëkuptoj për disa shqetësime që kam në lidhje me projektligjin.
Ju dëgjova me shumë vëmendje kur folët për prodhimin e vajit të ullirit, për eksportin e produkteve organike e të tjera, por, zoti zëvendësministër dhe miku im Dhimo,  nuk e kam të qartë se çfarë do të thotë për dikë në Shqipëri apo në zonat rurale, që vendos t’u përgjigjet të gjitha kërkesave për të prodhuar ushqim bio. Çfarë përfiton ky? Do të hajë vetëm gjobat? Se kur shkel ligjin, ha gjobë, po kur u përgjigjet të gjitha kërkesave, çfarë ndodh? Ku e kam shqetësimin? 
Po ju sjell një shembull që e kam rastisur në Kukës. A e dini se thertorja më e madhe sot është në Kukës, e ka Arian Matraxhi, i cili furnizon mbi gjysmën e tregut të Shqipërisë. Ai më thoshte se gjënë e gjallë, që e përdor për mish, e blen në Kroaci dhe në Hungari. Ku qëndron problemi? Ne kemi një TVSH të frikshme, që quhet TVSH-ja e mbarështimit, e cila nuk e lejon atë të bëj kontrata me familjet në Kukës, Tropojë, Lezhë, Shkodër e të tjera, sepse del me kosto më të lartë, ndaj mishin e merr në Hungari dhe Kroaci. Pra, TVSH-ja e mbarështimit është futur si pykë. 
Tani ne flasim për ushqim bio e të tjera (më shumë se ka në Shqipëri ushqim bio nuk ka në asnjë vend tjetër, këtë e themi ne kur ikim jashtë dhe të huajt kur vijnë këtu për arsye të tjera), por TVSH-ja e mbarështimit është e frikshme dhe ka krijuar një situatë të rënduar, nuk dua të flas me fjalë negative. 
Po sjell përsëri një shembull. Kam një mik në mal, ku shkoj ndonjëherë, shkoj të pi kafe, i cili ka qenë i njohur në të gjithë zonën, si një ndër blegtorët që kishte mbi 3000 kokë bagëti, të cilat i menaxhonte. A e dini se sa ka tani? Ka 200 për qejf.
Dakord, po i votojmë ligjet me të dyja duart dhe po ju them që situata është shumë e mirë, ushqimi do të pëlcasë në dyqane ekologjike, pas kësaj që kemi miratuar, por situata në terren është krejt ndryshe. A do të heqim disa detaje, se detajet na shpëtojnë? Në parim me letra jemi shumë mirë, por detajet na kanë krijuar një situatë shumë kontradiktore në terren. Ai vete dhe e blen gjënë e gjallë në Hungari dhe Kroaci, në një kohë që mund ta marrë atje, në Kukës. TVSH-ja e mbarështimit është një helmim i shkallës së gjerë për të ngritur njerëzit kokën. 
Besoj se më mirëkupton. Shyqyr që nuk kemi edhe këta të opozitës. Unë fola pak më hapur se të kam edhe zëvendësministër, por të kam edhe mik. Tani jeni bërë një dorë jugorësh në Ministrinë e Bujqësisë dhe nuk e dini se çfarë bëhet në Veri. Kjo ishte për humor.
Eduard Ndreca – Faleminderit, zoti Majko!
I nderuar zoti zëvendësministër, të marrim edhe pyetjet e kolegut Çyrbja dhe pastaj mund të përgjigjesh për pyetjet e dy kolegëve.
Jurgis Çyrbja – Faleminderit, zoti drejtues i seancës!
Ky është një ligj mjaft i mirë për të prodhuar produkte të shëndetshme dhe për të mbrojtur jetën e qytetarëve nga produktet e pakontrolluara. Kam një pyetje, që e kam edhe problem zone. A ka ndonjë plan konkret ministria juaj për të eksportuar apo për të gjetur treg për produktet e shëndetshme, kryesisht për prodhuesit e drithit, të grurit, të cilët janë në krizë? Prodhohen produkte shumë të mira të drithit, por tregu nuk i pranon. Kjo ndodh sepse gruri që vjen nga shtetet të tjera e mbyt prodhimin vendas.
Faleminderit!
Eduard Ndreca – Faleminderit, zoti Çyrbja!
Fjala për zotin zëvendësministër, për përgjigjet.
Dhimitër Kote – Meqenëse deputeti Majko thotë që jemi miq, është vërtetë që jam zëvendësministër, por ju e dini që vetë jam fermer. Të gjithë thonë: kantundar, katundar, por unë jam nga nëna e katundarllëkut. 
(Ndërhyrje pa mikrofon)
Po, le të qëndrojmë te fermeri. Të dyja pyetjet janë shqetësuese. 
Për sa i përket pyetjes së zotit Majko, për problemin e blegtorisë, unë e njoh realisht situatën në blegtori dhe është një nga sektorët që kohët e fundit po gjen një stabilitet, jo ngritje, por stabilitet. Kuptohet, të dhënat e viteve të kaluara kanë qenë të të fryra, por ne bëmë një census për të parë realisht se si është e vërteta, edhe pse e vërteta është e hidhur.  Sektori i blegtorisë është sektori më i vështirë sot. Blegtoria është sektor që nuk të jep leje të vdesësh. 
Nëse shtrohet pyetja: dakord, populli ju ka besuar ta drejtoni këtë, çfarë do të bëni që kjo punë të bëhet interesante dhe njerëzit të vazhdojnë të merren me blegtori? Po ju informoj se ne i kemi dhënë mbështetje blegtorisë, të paktën këto vite që unë shërbej në këtë pozicion. Por, në përgjigje të TVSH-së së mbarështimit dhe të mishit, që ka një TVSH me 10%, problemi është që, unë vijë edhe nga ai sistem, ne asnjëherë nuk e kemi furnizuar dot vendin me mish. Ne kemi prodhuar shumë mish në vend, por është shpërndarë me tallona. Pra, Shqipëria nuk ka furnizuar vendin me mish. Duhet të kalojnë shumë vite që ne të arrijmë të plotësojmë nevojat me mish, sepse edhe me dyfishin e numrit të blegtorisë që kemi nuk e plotësojmë dot.
 Megjithatë, zoti Majko, taksën e mbarështimit e kemi në diskutim, me ministren, me një grup ekspertësh dhe me një grup prodhuesish dhe do të shikohet se çfarë do të bëhet. Ai do të marrë përsëri mish andej, por do të marrë për industrinë, ndërsa për prodhimet e agroturizmit duhet që të shtohet vlera e produktit tonë. Pra, është një vërejtje që qëndron dhe ne po merremi seriozisht me këtë çështje. Ne eksportojmë 300 mijë tonë dhe janë brenda standardit të Bashkimit Europian, ndaj edhe i eksportojmë, se nuk do t’i eksportonim dot. Pra, sot bota ka këtë trend për prodhimin bio, për një siguri ushqimore më të mirë, për të ruajtur tokën mjedisin e të tjera. Ky ligj ka një gjë të rëndësishme, do t’i orientojë drejt sektorët. Pyetja është: kur do të rritemi ne me prodhimet organike në sektor, jo për prodhimin e përgjithshëm në prodhimet organike? Pra, janë dy sektorë: bimët mecidinale dhe bimët e egra në pyll. Ndaj duhet të mirëmbahet pylli me bashkitë e të tjera me radhë. Meqenëse ka ardhur edhe Beni, që është kryetari i Komisionit të Veprimtarisë Prodhuese, gjërat duhet të analizohen në themel.
Edurad Ndreca – Zoti zëvendësministër, ju lutem, pak më të përmbledhur se do të kalojmë në votim.
Dhimitër Kote – Mbarova. 
Për sa i përket pyetjes tjetër, për grurin, është një pyetje shumë e drejtë, ky është një hall shumë i madh në kapitalizëm, se këtu secila është e secilit, ndërsa më përpara ne organizoheshim me atë sistem, ku shteti gjente tregun. Qeveria orienton dhe bën politika, pastaj fermeri gjen.... Ne jemi në një konkurrencë të jashtëzakonshme, për sa i përket grurit, me vende që janë prodhuese të mëdhenj të industrializuar, me kosto shumë të lartë, me kushte klimaterike shumë të mira, ndaj do ta ndeshim këtë shqetësim për grurin. Ky është një shqetësim i përditshëm për ne, por edhe për ju si deputetë, se nuk po i gjejmë derman kësaj gjëje. Ne i mbështesim fermerët me naftë, dhamë mbështetje për situatën që ndodhi, por edhe fermerët polakë po kërkojnë të ndalin doganat me Ukrainën, sepse gruri vjen me një çmim shumë më të ulët, gati nën kosto, nga fermerët.
Edurad Ndreca – Faleminderit zoti zëvendësministër!
Dhimitër Kote – Koha është kufizuar te ju. 
Edurad Ndreca – Zoti Çyrbja, a keni nevojë për ndonjë sqarim?
(Ndërhyrje pa mikrofon)
Edurad Ndreca – Faleminderit, zoti zëvendësministër, për prezantimin e projektligjit!
Jeni të lirë të largoheni. Ne përgatitemi të kalojmë në votim. E thashë edhe në fillim, ne do t’i votojmë të tria projektligjet që kemi sot.
Të nderuar kolegë, vijojmë me votimin. Si projektligj të parë kemi projektligjin “Për disa shtesa dhe ndryshime në ligjin nr. 72/2012 “Për organizimin dhe funksionimin e Infrastrukturës kombëtarë të informacionit gjeohapësinor në Republikën e Shqipërisë””. Kush është dakord me projektligjin në parim? 15 vota pro. Kundër? Nuk ka. Abstenim? Nuk ka.
Miratohet.
Neni 1. Kush është pro? Kundër? Abstenim? 
Miratohet.
Neni 2. Kush është pro? Kundër? Abstenim? 
Miratohet.
Neni 3. Kush është pro? Kundër? Abstenim? 
Miratohet.
Neni 4. Kush është pro? Kundër? Abstenim? 
Miratohet.
Neni 5. Kush është pro? Kundër? Abstenim? 
Miratohet.
(Nenet nga 6-ta deri te neni 13 miratohen me të njëjtën procedurë)
Neni 14. Kush është pro? Kundër? Abstenim? 
Miratohet.
Neni 15, “Hyrja në fuqi”. Kush është pro? Kundër? Abstenim? 
Miratohet.
Kush është dakord në tërësi me projektligjin? 15 vota pro. Kundër? Nuk ka. Abstenim? Nuk ka.
Miratohet.
Kalojmë në miratimin e projektligjit të dytë, projektligjin “Për disa ndryshime në ligjin nr. 43/2020, “Për aktivitetet e turizmit detar””. Kush është dakord në parim me projektligjin? 15 vota pro. Kundër? Nuk ka. Abstenim? Nuk ka.
Miratohet.
Neni 1. Kush është pro? Kundër? Abstenim? 
Miratohet.
Neni 2. Kush është pro? Kundër? Abstenim? 
Miratohet.
Neni 3. Kush është pro? Kundër? Abstenim? 
Miratohet.
Neni 4. Kush është pro? Kundër? Abstenim? 
Miratohet.
Neni 5. Kush është pro? Kundër? Abstenim? 
Miratohet.
Neni 6, “Hyrja në fuqi”. Kush është pro? Kundër? Abstenim? 
Miratohet.
Kush është dakord në tërësi me projektligjin? 15 vota pro. Kundër? Nuk ka. Abstenim? Nuk ka.
Miratohet.
Kalojmë në miratimin e projektligjit të fundit, të nderuar kolegë, projektligjin “Për prodhimin organik, etiketimin e produkteve organike dhe kontrollin e tyre”. Kush është dakord në parim me projektligjin? 15 vota pro. Kundër? Nuk ka. Abstenim? Nuk ka.
Miratohet.
Neni 1. Kush është pro? Kundër? Abstenim? 
Miratohet.
Neni 2. Kush është pro? Kundër? Abstenim? 
Miratohet.
Neni 3. Kush është pro? Kundër? Abstenim? 
Miratohet.
Neni 4. Kush është pro? Kundër? Abstenim? 
Miratohet.
Neni 5. Kush është pro? Kundër? Abstenim? 
Miratohet.
Neni 6. Kush është pro? Kundër? Abstenim? 
Miratohet.
(Nenet nga 7 deri te neni 62 miratohen me të njëjtën procedurë)
Neni 63. Kush është pro? Kundër? Abstenim? 
Miratohet.
Neni 64, “Hyrja në fuqi”. Kush është pro? Kundër? Abstenim? 
Miratohet.
Kush është dakord në tërësi me projektligjin? 15 vota pro. Kundër? Nuk ka. Abstenim? Nuk ka.
Miratohet.
Për mbledhjen tjetër do të njoftoheni. Faleminderit!
Mbledhja mbyllet.
                                            MBYLLET MBLEDHJA
  Sekretar
Klevis Xhoxhi

